## Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2012. do 2013. godine

### NN 43/2012 (16.4.2012.), Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2012. do 2013. godine

VLADA REPUBLIKE HRVATSKE

1091

Na temelju članka 31. stavka 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 12. travnja 2012. godine donijela

ZAKLJUČAK

1. Prihvaća se Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2012. do 2013. godine, u tekstu koji je sastavni dio ovoga Zaključka.

2. Ovaj Zaključak objavit će se u »Narodnim novinama«.

Klasa: 131-01/12-01/01

Urbroj: 5030106-12-1

Zagreb, 12. travnja 2012.

Predsjednik

Zoran Milanović, v. r.

PROGRAM STRUČNOG OSPOSOBLJAVANJA I ZAPOŠLJAVANJA HRVATSKIH BRANITELJA I DJECE SMRTNO STRADALIH, ZATOČENIH ILI NESTALIH HRVATSKIH BRANITELJA ZA RAZDOBLJE OD 2012. DO 2013. GODINE

1. SVRHA I CILJ PROGRAMA

Programom će se podići obrazovna razina nezaposlenih hrvatskih branitelja i članova obitelji smrtno stradalih, zatočenih ili nestalih hrvatskih branitelja, osposobiti ih za zanimanja za kojima postoji potreba na lokalnim tržištima rada, kao i proširiti njihovu formalnu naobrazbu sukladno novim tehnološkim zahtjevima.

Dodatnim obrazovanjem i prekvalifikacijom ostvarit će se jedan od preduvjeta za ulazak u svijet poduzetništva, a davanjem novčanog poticaja pružiti pomoć svima koji se žele baviti poduzetništvom.

Cilj Programa je povećanje konkurentnosti hrvatskih branitelja na tržištu rada te, uz ostale mjere aktivne politike zapošljavanja, smanjenje broja nezaposlenih u Republici Hrvatskoj, zapošljavanjem kod poslodavaca ili u poduzetništvu.

Cilj Programa je stvaranje uvjeta za što uspješnije potpuno uključivanje u društvo osoba iz ciljne skupine.

2. CILJNA SKUPINA

Ciljnu skupinu čine nezaposlena djeca smrtno stradalih, zatočenih ili nestalih hrvatskih branitelja iz Domovinskog rata, te nezaposleni hrvatski branitelji iz Domovinskog rata.

3. FINANCIRANJE

Sredstva iz državnog proračuna Republike Hrvatske.

4. NOSITELJ

Ministarstvo branitelja.

5. SURADNICI U PROVEDBI

Ministarstvo gospodarstva, Ministarstvo poduzetništva i obrta, Ministarstvo rada i mirovinskoga sustava, Ministarstvo poljoprivrede, Ministarstvo regionalnoga razvoja i fondova Europske unije, Ministarstvo znanosti, obrazovanja i sporta, Agencija za strukovno obrazovanje i obrazovanje odraslih, Hrvatski zavod za zapošljavanje, Hrvatska udruga poslodavaca, Hrvatska gospodarska komora, Hrvatska obrtnička komora, Hrvatski savez zadruga, referalni centri za zadruge hrvatskih branitelja, udruge iz Domovinskog rata, obrazovne ustanove i drugi.

6. ROK PROVEDBE

Kontinuirano kroz razdoblje 2012. – 2013. godine.

7. NAČIN PROVEDBE

Zahtjevi se primaju isključivo na temelju Javnog poziva u kojem se objavljuju kriteriji i potrebna dokumentacija, obveze podnositelja u slučaju pozitivnog rješavanja zahtjeva, sankcije u slučaju neispunjavanja ugovornih obveza, razdoblje zaprimanja, krajnji rok rješavanja i broj predviđenih poticaja. Početkom svake godine čelnik tijela nadležan za brigu o hrvatskim braniteljima donosi Odluku o provedbi za svaku pojedinu mjeru Programa. Odlukom se pobliže definiraju uvjeti i kriteriji podnošenja i rješavanja zahtjeva, te određuje datum objave Javnog poziva i razdoblje zaprimanja zahtjeva.

S obzirom da Mjera samozapošljavanja, Mjera potpore za proširenje postojeće djelatnosti, Mjera potpore radu zadrugama hrvatskih branitelja, Mjera potpore projektima zadruga hrvatskih branitelja i Mjera kreditiranja malog i srednjeg poduzetništva predstavljaju državnu potporu male vrijednosti, Ministarstvo će u postupku zaprimanja zahtjeva za korištenje navedenih mjera zatražiti podatke o iznosima do sada primljenih državnih potpora male vrijednosti.

Državnom potporom male vrijednosti smatra se svaka potpora pojedinom poduzetniku, čiji ukupni iznos ne prelazi 200.000,00 eura u kunskoj protuvrijednosti, prema srednjem tečaju Hrvatske narodne banke na dan isplate, u razdoblju od tri fiskalne godine, neovisno o razini davatelja koji dodjeljuje potporu male vrijednosti (ministarstva, gradovi, županije i sl.). Pri tome, ukupna potpora male vrijednosti koja se dodjeljuje bilo kojem pojedinom poduzetniku u sektoru cestovnog prometa ne smije premašivati 100.000,00 eura tijekom bilo kojeg razdoblja od tri fiskalne godine.

Potporu male vrijednosti, sukladno članku 1. Odluke o objavljivanju pravila o potporama male vrijednosti (»Narodne novine«, broj 45/2007), ne mogu dobiti poduzetnici koji se nalaze u teškoćama. Poduzetnici u teškoćama definirani su u Odluci o objavljivanju pravila o državnim potporama za sanaciju i restrukturiranja (»Narodne novine«, broj 20/2007). Takvi poduzetnici mogu dobiti samo potporu za sanaciju i restrukturiranje. Također, potpore male vrijednosti ne smiju se dodjeljivati za djelatnosti usmjerene k izvozu prema trećim zemljama ili državnim članicama Europske unije, a to se odnosi na potpore koje su u izravnoj vezi s izvezenim količinama, s uspostavom i funkcioniranjem distribucijske mreže ili s drugim tekućim troškovima vezanim uz djelatnost izvoza, potpore uvjetovane korištenjem domaće, a ne uvezene robe, potpore dodijeljene poduzetnicima koji djeluju u sektoru ugljena, te potpore za nabavu vozila za cestovni prijevoz tereta koje se dodjeljuju poduzetnicima koji obavljaju cestovni prijevoz tereta za najamninu i naknadu.

Prije dodjele potpore male vrijednosti, korisnik potpore dužan je davatelju, u ovom slučaju Ministarstvu, dostaviti izjavu o svim drugim potporama male vrijednosti koje je isti zaprimio tijekom tekuće godine, kao i tijekom prethodne dvije fiskalne godine, neovisno o vrsti i razini davatelja potpora male vrijednosti, kako bi se izbjegla moguća prekomjerna dodjela državne potpore.

Ukoliko se naknadno uspostavi da je poduzetnik zajedno sa svim ostalim potporama male vrijednosti primio iznos koji prelazi najviše dopuštenu gornju granicu potpora male vrijednosti (200.000 eura, odnosno 100.000 eura u kunskoj protuvrijednosti), Ministarstvo se obvezuje izvršiti povrat cjelokupne potpore, kako je to propisano člankom 2. stavkom 2. Odluke o objavljivanju pravila o potporama male vrijednosti.

Ujedno, Ministarstvo će prilikom sklapanja ugovora o korištenju sredstava obavijestiti korisnika da mu je dodijeljena državna potpora male vrijednosti. Nakon dodjele potpore male vrijednosti Ministarstvo branitelja obavijestit će Agenciju za zaštitu tržišnog natjecanja o dodijeljenoj potpori u roku od 15 dana od dodjele.

Za svaku mjeru sastavlja se Stručni tim za odlučivanje o mogućnosti korištenja mjera Programa koji pregledava dostavljenu dokumentaciju, utvrđuje ispunjavanje ranije utvrđenih kriterija i ocjenjuje poslovne planove.

Članovi Stručnih timova su predstavnici Ministarstva branitelja, Ministarstva gospodarstva, Ministarstva poduzetništva i obrta, Ministarstva rada i mirovinskoga sustava, Ministarstva poljoprivrede, Ministarstva regionalnoga razvoja i fondova Europske unije, Ministarstva znanosti, obrazovanja i sporta, Hrvatskog zavoda za zapošljavanje, Hrvatske udruge poslodavaca, Hrvatske obrtničke komore, Hrvatskog saveza zadruga i Agencije za strukovno obrazovanje i obrazovanje odraslih i udruga iz Domovinskog rata.

8. PRAĆENJE I NADZOR PROVEDBE

Povjerenstvo za kontrolu namjenskog utroška sredstava Ministarstva branitelja pratit će i nadzirati provedbu Programa.

9. SADRŽAJ PROGRAMA:

\* Mjera stručnog osposobljavanja

Primjena mjere utječe na poboljšanje kvalifikacijske strukture nezaposlenih osoba iz ciljne skupine i podizanje njihove konkurentnosti na tržištu rada.

Primjena mjere daje i mogućnost osposobljavanja u svrhu samozapošljavanja.

Obrazovne aktivnosti koje omogućava primjena mjere:

1. Stjecanje prvog zanimanja (stjecanje niže i srednje stručne, odnosno školske spreme)

2. Prekvalifikacija i dokvalifikacija

3. Stručno osposobljavanje u svrhu samozapošljavanja ili zapošljavanja

Ovu mjeru mogu koristiti osobe sa i bez zanimanja (završena osnovna ili srednja škola) koje nisu koristile poticaje Ministarstva prethodnih godina.

Prednost osposobljavanju za djelatnosti za koje postoji veći interes na tržištu.

Podnositelj zahtjeva mora proći postupak profesionalne orijentacije, a ako je potrebno i utvrđivanje psihofizičkih sposobnosti.

Ministarstvo snosi troškove osposobljavanja do iznosa od 7.000,00 kn, isplatom izravno obrazovnoj ustanovi u kojoj je osposobljavanje provedeno.

Ukoliko troškovi osposobljavanja iznose više od 7.000,00 kn, podnositelj je dužan obvezati se na plaćanje razlike u cijeni pisanom izjavom.

Iznimno, u posebno opravdanim slučajevima, Stručni tim za odlučivanje o mogućnosti korištenja mjera Programa može predložiti odobravanje i višeg iznosa.

Ako podnositelj zahtjeva iz neopravdanih razloga prekine osposobljavanje, dužan je vratiti sredstva uložena u isto uz zakonsku zateznu kamatu.

4. Stjecanje dodatnih znanja i vještina

5. Polaganje majstorskih ispita (u svrhu samozapošljavanja)

Ovu mjeru mogu koristiti osobe sa završenom srednjom, višom ili visokom školom koje nisu koristile poticaje Ministarstva prethodnih godina.

Stjecanje dodatnih znanja i vještina obuhvaća učenje stranih jezika, informatičko opismenjavanje i drugo.

Znanja i vještine za koje se podnosi zahtjev moraju biti u uskoj vezi s osnovnim zanimanjem.

Ministarstvo snosi troškove osposobljavanja do iznosa od 4.000,00 kn, isplatom izravno obrazovnoj ustanovi u kojoj je obrazovanje provedeno.

Ako troškovi osposobljavanja iznose više od 4.000,00 kn, podnositelj je dužan obvezati se na plaćanje razlike u cijeni pisanom izjavom.

Ako podnositelj zahtjeva iz neopravdanih razloga prekine osposobljavanje, dužan je vratiti sredstva uložena u isto.

Uz predviđena sredstva u iznosu od 1.000.000,00 kuna moguće je pozitivno rješavanje 166 zahtjeva u 2012. godini.

\* Mjera samozapošljavanja

Ministarstvo branitelja isplaćuje osobi iz ciljne skupine koja se namjerava zaposliti obavljanjem samostalne poduzetničke djelatnosti jednokratni poticaj u iznosu od 15.000,00 kuna, a 15.000,00 kuna isplaćuje po ispostavljenom računu ili kupoprodajnom ugovoru za nabavu strojeva ili opreme (ukupno poticaj iznosi 30.000,00 kuna).

Zahtjev mogu podnijeti osobe koje su registrirale djelatnost tijekom godine u kojoj podnose zahtjev, odnosno osobe koje su registrirale djelatnost nakon prestanka zaprimanja zahtjeva za proteklu godinu i koje nisu koristile poticaj za samozapošljavanje Ministarstva prethodnih godina.

Korisnik poticaja u propisanom roku mora dokazati da je temeljem registrirane djelatnosti postao obveznik uplate doprinosa za mirovinsko i zdravstveno osiguranje, te da je sredstva namjenski utrošio u skladu s poslovnim planom.

Očekivani rok zaposlenosti u ovom je slučaju 12 mjeseci.

Ukoliko je osobi iz ciljne skupine za samozapošljavanje potrebna prekvalifikacija ili neka druga obrazovna aktivnost, moguće je kumulativno korištenje Mjere stručnog osposobljavanja i Mjere samozapošljavanja.

Uz predviđena sredstva u iznosu od 5.000.000,00 kuna moguće je pozitivno rješavanje 166 zahtjeva u 2012. godini.

\* Mjera potpore za proširenje postojeće djelatnosti

Ministarstvo podupire poduzetnike koji namjeravaju proširiti postojeću djelatnost zapošljavanjem osoba iz ciljne skupine jednokratnim poticajom u iznosu od 45.000,00 kn (zapošljavanje jedne osobe), 90.000,00 kn (zapošljavanje dviju osoba) ili 135.000,00 kn (zapošljavanje tri osobe iz ciljne skupine).

Poslodavac može koristiti jednu potporu za zapošljavanje na istom radnom mjestu dvije osobe uz uvjet da osobe zajedno moraju raditi u punom radnom vremenu 40 sati tjedno. U tom slučaju potpora iznosi 60.000,00 kuna. Osobe trebaju biti iz iste razine obrazovanja, poslodavac mora osigurati razliku sredstava do iznosa isplate minimalne naknade za nepuno radno vrijeme.

Za potporu se mogu kandidirati obrti i mala trgovačka društva do 50 zaposlenih, te obiteljska poljoprivredna gospodarstva.

Prednost pri rješavanju imaju poslodavci koji su ujedno i hrvatski branitelji, odnosno članovi obitelji smrtno stradalih, zatočenih ili nestalih hrvatskih branitelja.

Prednost imaju poslodavci s područja od posebne državne skrbi.

Uz predviđena sredstva u iznosu od 4.635.000,00 kuna moguće je pozitivno rješavanje 34 do 103 zahtjeva u 2012. godini, ovisno o broju zaposlenih osoba iz ciljne skupine po pojedinom poslodavcu.

Mjera potpore zapošljavanja djece smrtno stradalih, zatočenih ili nestalih hrvatskih branitelja bez radnog iskustva

Ministarstvo podupire poduzetnike koji namjeravaju zaposliti osobe bez radnog iskustva s utvrđenim statusom djeteta smrtno stradalog, zatočenog ili nestalog hrvatskog branitelja jednokratnim poticajem u iznosu od 25.000,00 kuna.

Za potporu se mogu kandidirati obrti i mala trgovačka društva do 50 zaposlenih, te obiteljska poljoprivredna gospodarstva.

Prednost pri rješavanju imaju poslodavci koji su ujedno i hrvatski branitelji, odnosno članovi obitelji smrtno stradalih, zatočenih ili nestalih hrvatskih branitelja.

Prednost imaju poslodavci s područja od posebne državne skrbi.

Uz predviđena sredstva u iznosu od 1.635.000,00 kuna moguće je pozitivno rješavanje za 65 zahtjeva u 2012. godini.

\* Mjera potpore radu zadruga hrvatskih branitelja

Ministarstvo daje novčanu i drugu potporu za osnivanje zadruga, kao posebnog oblika malog poduzetništva, koje omogućava organizirano i stručno vođeno obavljanje djelatnosti, te zajednički nastup na tržištu. Svake godine odobrit će se potpora za 8 – 10 novih zadruga koje kvalitetnim poslovnim planom i brojem zadrugara-hrvatskih branitelja ispunjavaju postavljene kriterije. Osnovni kriterij je najmanje 10 članova zadruge, od tog broja 6 osoba sa statusom hrvatskog branitelja ili djeteta smrtno stradalog, zatočenog ili nestalog hrvatskog branitelja, a pri donošenju konačne odluke uzima se u obzir i mišljenje Referalnog centra.

Novčana potpora u ovom slučaju iznosi 150.000,00 kuna.

Zadruge koje se bave ekološkom proizvodnjom, te posjeduju potrebne certifikate imaju prednost pri rješavanju zahtjeva, te im se u slučaju pozitivnog rješavanja zahtjeva odobrava do 20% veći iznos potpore u odnosu na propisanu za Mjeru potpore radu zadruga hrvatskih branitelja.

Uz predviđena sredstva u iznosu od 1.500.000,00 kuna moguće je pozitivno rješavanje 8 – 10 zahtjeva u 2012. godini (ovisno o broju zadruga sa certifikatom za ekološku proizvodnju).

\* Mjera potpore projektima zadruga hrvatskih branitelja

Ministarstvo kroz dodjelu sredstava za stvaranje finalnog zadružnog proizvoda, nabavu strojeva, opreme ili zemljišta, za marketing (dizajniranje finalnog proizvoda, reklama proizvoda), te projekte kojima se proširuje postojeća djelatnost ili razvija novi projekt zadruge koja je svojim dosadašnjim poslovanjem pokazala uspješnost i profitabilnost, pomaže u realizaciji projekta. Ovom mjerom također se potiče udruživanje braniteljskih zadruga u cilju zajedničkog poslovanja.

Uz osnovni uvjet uspješnog poslovanja u razdoblju od 12 mjeseci prije podnošenja zahtjeva potrebno je povećanje broja zadrugara – hrvatskih branitelja, odnosno broj zaposlenih osoba u zadruzi (sa statusom osobe iz ciljne skupine).

Mjeru mogu koristiti zadruge hrvatskih branitelja koje su već koristile Mjeru poticanja osnivanja zadruga hrvatskih branitelja iz prethodnih programa zapošljavanja Ministarstva obitelji, branitelja i međugeneracijske solidarnosti, odnosno zadruge koje su koristile Mjeru potpore radu zadrugama hrvatskih branitelja ukoliko su opravdale namjenski utrošak sredstava po prethodnim mjerama, uz dostavu dokaza o pozitivnom poslovanju u navedenom razdoblju.

Dokazi o pozitivnom poslovanju uključuju:

1. Potvrdu Porezne uprave o podmirenim obvezama prema državi

2. Bilancu za prethodnu godinu

3. Presliku Godišnjeg financijskog izvješća za prethodnu godinu (predanog Registru godišnjih financijskih izvješća).

Potpora se može odobriti u iznosu do 100.000,00 kuna.

Zadruge koje se bave ekološkom proizvodnjom, te posjeduju potrebne certifikate imaju prednost pri rješavanju zahtjeva, te im se u slučaju pozitivnog rješavanja zahtjeva odobrava do 20% veći iznos potpore u odnosu na propisanu za Mjeru potpore projektima zadruga hrvatskih branitelja.

Uz predviđena sredstva u iznosu od 4.550.000,00 kuna moguće je pozitivno rješavanje 37 – 45 zahtjeva u 2012. godini (ovisno o broju zadruga sa certifikatom za ekološku proizvodnju).

\* Mjera kreditiranja malog i srednjeg poduzetništva

Ministarstvo nastavlja plaćati preuzete obveze iz prethodnog razdoblja, subvenciju 2% kamatne stope na poduzetničke kredite realizirane u poslovnim bankama kroz Program »Lokalni projekti razvoja-poduzetnik-branitelj«.

Za podmirivanje ranije preuzetih obveza potrebno je osigurati 2.700.000,00 kuna u 2012. godini.

Tablica 1: PROVEDBA PROGRAMA STRUČNOG OSPOSOBLJAVANJA I ZAPOŠLJAVANJA HRVATSKIH BRANITELJA ZA RAZDOBLJE OD 2012. DO 2013. GODINE – PROJEKCIJA ZA 2012. GODINU

|  |  |  |
| --- | --- | --- |
| Naziv mjere | Broj zahtjeva | Predviđena sredstva |
| Stručno osposobljavanje i stjecanje dodatnih znanja i vještina | 166 | 1.000.000,00 |
| Samozapošljavanje | 166 | 5.000.000,00 |
| Potpora za proširenje postojeće djelatnosti | 34 – 103 | 4.635.000,00 |
| Potpora zapošljavanja djece smrtno stradalih, zatočenih ili nestalih hrvatskih branitelja bez radnog iskustva | 65 | 1.635.000,00 |
| Potpora radu zadruga hrvatskih branitelja | 8 – 10 | 1.500.000,00 |
| Potpora projektima zadruga hrvatskih branitelja | 37 – 45 | 4.550.000,00 |
| Kreditiranje malog i srednjeg poduzetništva | ne zaprimaju se novi zahtjevi, već se samo izvršavaju obveze preuzete ranijih godina | 2.700.000,00 |
| Ukupno |  | 21.020.000,00 |

Tablica 2: PROVEDBA PROGRAMA STRUČNOG OSPOSOBLJAVANJA I ZAPOŠLJAVANJA HRVATSKIH BRANITELJA ZA RAZDOBLJE OD 2012. DO 2013. GODINE – PROJEKCIJA ZA 2013. GODINU

|  |  |  |
| --- | --- | --- |
| Naziv mjere | Broj zahtjeva | Predviđena sredstva |
| Stručno osposobljavanje i stjecanje dodatnih znanja i vještina | 162 | 1.135.000,00 |
| Samozapošljavanje | 186 | 5.580.000,00 |
| Potpora za proširenje postojeće djelatnosti | 34 – 103 | 4.635.000,00 |
| Potpora zapošljavanja djece smrtno stradalih, zatočenih ili nestalih hrvatskih branitelja bez radnog iskustva | 90 | 2.250.000,00 |
| Potpora radu zadruga hrvatskih branitelja | 8 – 10 | 1.500.000,00 |
| Potpora projektima zadruga hrvatskih branitelja | 37 – 45 | 4.550.000,00 |
| Kreditiranje malog i srednjeg poduzetništva | ne zaprimaju se novi zahtjevi, već se samo izvršavaju obveze preuzete ranijih godina | 3.000.000,00 |
| Ukupno |  | 22.650.000,00 |

Ostalo, NN 43/2012-1091